Opdateret klokken 16.20. De tre personer, der blev anholdt efter et større slagsmål i Hjørrings midtby søndag aften, er løsladt igen, da afhøringen af de implicerede personer i første omgang ikke var nok til en varetægtsfængsling. Nordjyllands Politi rykkede søndag kort før klokken 18.30 ud til en slåskamp i Vendelbogade, og de første meldinger lød på, at der blandt andet skulle have været kastet med sten mellem to grupperinger med to mand på den ene side og tre på den anden. Og muligvis var der også sket en påkørsel. Det har efterfølgende vist sig, at slagsmålet var udløst af en madleverance. Politiet lagde sig imellem de stridende parter og anholdt de fem slagsbrødre, som blev ført til politigården i Aalborg. Vagtchef ved Nordjyllands Politi René Kortegaard fortalte mandag morgen, at to af de fem personer blev løsladt igen Efterforskning stadig aktiv Efter at efterforskere fra politiet i Hjørring har arbejdet med sagen mandagen igennem, er de tre sidste nu også løsladt. Det fortæller politikommissær, Thomas Due Albrektsen fra Nordjyllands Politi. - Vi har løsladt dem, fordi der ikke er et grundlag til stede for at få dem varetægtsfængslet. Men vores efterforskning er stadig aktiv, og derfor kan jeg ikke udtale mig om de nærmere omstændigheder, men jeg kan dog sige, at årsagen til slagsmålet formentlig skal findes i en uoverensstemmelse, der opstod i forbindelse med en madleverance. Nordjyllands Politi vil ikke ind på de nærmere omstændigheder omkring leveringen af maden. Nordjyllands Politi opretter sigtelsen for vold mod de tre mistænkte personer. Nordjyllands Politi understreger, at der ikke er noget, der tyder på, at slagsmålet er banderelateret.

Opsummering:
Politiet har efter at have undersøgt de nærmere omstændigheder ved et slagsmål i Hjørring søndag først på aftenen foreløbigt valgt at løslade de anholdte igen.